Vnnssenn fruntlikenn groit mit allenn vormoge alles gudenn. Ersamenn wolwisenn herenn, bisunder gunsti[genn] herenn vnnd gudenn frunde. Jwenn ersamheidenn foge wij fruntlikenn tho wetenn, dat wij jwen breiff, gescreuen in Danske des mandages na Vitij, wol entfangenn vnd in ouer lesende vorstandenn. So jw ersamheit scrifft vann ener schutten in jw hauenn gekomenn sij, geladenn mit etlikenn Russchenn guderenn, nemelick ein stucke wasses vann twenn schippund, seuenn vnnd twintich karppen mit zeppen, vnnd in der suluenn schutenn gewesenn viff losse gesellenn vann Wiborch, dar anne jwer ersamheit missdunk[e]nt hefft gehat vnd ze to alle mans rechte hebbenn settenn latenn, offte jwment mit vns hir thor stede wer, se tho beschuldig[en] hadde, mochte sick tho jw vogenn. Ersamenn heren vnd gudenn frunde, also sint alhir mit vns thor stede welke Russenn, de sick sulker vndaet boclagenn vnnd bogerende sin jw wisheit wille sulke misdeder aennholdenn ein thijt, dat ze sick mit jw thor stede erschinen offt dorch ere fulmechtigenn sulke quade lude vor fordert werdenn; schall schein sunder lanck vortoch. De wij jwe ersamheidenn wisheit Gode almechtich jn gesuntheit bouelenn. Gescreuen tho Reuel anno xciiij, des sunauendes na sunte Olaui. Borgermesters vnnd radtmanne tho Reuel. Adress: Denn ersamenn wolwisenn herenn borgermestere vnnd radtmanne tho Danske, vnsenn besunderenn gudenn frundenn vnnd gunerenn.